## La Conselleria de Medi Ambient defén la gestió sostenible de les muntanyes de la Comunitat Valenciana

*** El director general de Medi Natural ha exposat les principals línies d'actuació en el marc de la gestió forestal, en la jornada sobre la importància del sector en l'economia valenciana i la seua aportació a la sostenibilitat**

El director general de Medi Natural i Animal, Raúl Mérida, ha defés la gestió sostenible de les muntanyes en la jornada ‘El gran motor verd de la Comunitat Valenciana. La importància del sector forestal en l’economia valenciana i la seua aportació a la sostenibilitat’, organitzada per l’Associació de Municipis Forestals de la Comunitat Valenciana (Amufor), amb motiu del Dia Internacional de les Muntanyes.

Raúl Mérida, en la seua exposició sobre les principals línies d’actuació de la Conselleria de Medi Ambient per als pròxims mesos, ha destacat, entre altres, “la revisió del marc normatiu vigent per a dotar el sector de seguretat i estabilitat, simplificant al màxim les càrregues burocràtiques i adaptant la normativa al context ambiental, social i econòmic del moment”.

En la jornada, Mérida ha presentat un diagnòstic de la situació actual del sector, de la qual ha destacat algun dels problemes més importants als quals s’enfronta la societat rural en general, com ara “la baixa rendibilitat del terreny forestal a la Comunitat Valenciana, la qual repercutix de manera directa en les rendes que es generen en els municipis amb més superfície forestal, així com el risc més gran d’incendis associat a la falta de conservació i millora de les masses forestals”.

En relació amb els problemes del sector forestal, s’han assenyalat qüestions com el minifundisme, “que acaba repercutint en la impossibilitat de gestionar, aprofitar i defendre contra incendis el territori d’una manera contínua i uniforme, així com la gran superfície forestal de gestió privada, sobre la qual l’Administració ha d’exercir un paper dinamitzador i facilitador tant en l’àmbit normatiu com l’econòmic”.

Finalment, en matèria de planificació, Mérida ha indicat que la Generalitat ha destinat més de dos milions d’euros per a la redacció d’instruments tècnics de gestió forestal en terrenys de titularitat privada, als quals se sumen els 2,3 milions d’euros finançats per la Unió Europea-Next Generation a través del Pla de recuperació, transformació i resiliència per a la redacció d’instruments tècnics de gestió forestal en superfície gestionada per la Generalitat.

Fecha: 14/12/2023